রবীন্দ্রনাথ ঠাকুরের ডাকঘর নাটকে অমলের কি থ্যালাসেমিয়া হয়েছিল! 
অমলের ঠিক কী অসুখ করেছিল, তার উল্লেখ করেননি রবীন্দ্রনাথ। কিন্তু থ্যালাসেমিয়া সম্পর্কে সচেতনতা গড়তে একটি স্বেচ্ছাসেবী সংগঠনের হাতিয়ার অমলের অসুখই। ওই সংগঠনের বক্তব্য, ডাকঘর নাটকের কেন্দ্রীয় চরিত্র অমলের অসুখের উপসর্গের সঙ্গে থ্যালাসেমিয়া রোগের লক্ষণের মিল অনেকটাই। তাই ভবিষ্যতে আর কারও যাতে অমলের মতো রোগ না হয়, সেজন্যই ডাকঘর নাটক অবলম্বনে ১০ মিনিটের পথনাটিকা করা হবে ওই স্বেচ্ছাসেবী সংগঠনের উদ্যোগে। 
আগামী ৮ মে বিশ্ব থ্যালাসেমিয়া সচেতনতা দিবস। পরের দিন রবীন্দ্র জয়ন্তী। তাই এবার অমল আর রবীন্দ্রনাথের হাত ধরে হবে থ্যালাসেমিয়া সচেতনতা প্রচার। ওই সংগঠনের সম্পাদক সঞ্জীব আচার্য বলেন, ‘‘ডাকঘর নাটকের সঙ্গে অমলের অসুখকে হাতিয়ার করেই থ্যালাসেমিয়া সম্পর্কে মানুষকে সচেতন করব আমরা। একটি গ্রুপ থিয়েটারের সদস্যেরা ওই পথনাটিকায় অংশগ্রহণ করবেন।’’
ডাকঘর নাটকে রয়েছে, অসুখের কারণে অমল বাড়ির বাইরে বার হতে পারে না। তার মুখ সাদা হয়ে গিয়েছে। কালি পড়েছে চোখের কোলে। দু’হাতের শিরাগুলি দেখা যাচ্ছে। সত্যি কি এগুলি থ্যালাসেমিয়া রোগের উপসর্গ? হেমাটোলজিস্ট প্রান্তর চক্রবর্তীর বক্তব্য, ‘‘রবীন্দ্রনাথ ডাকঘর নাটকে অমলের রোগের যে বর্ণনা দিয়েছেন, তার সঙ্গে থ্যালাসেমিয়া রোগের উপসর্গ সবটা না মিললেও কিছুটা মেলে। তবে থ্যালাসেমিয়া সচেতনতার ক্ষেত্রে ওই নাটককে যদি ব্যবহার করা হয়, তার চেয়ে ভাল কিছু হতে পারে না। কারণ, আমাদের সমাজে এখনও সচেতনতার অভাব রয়েছে।’’ একই মত রবীন্দ্র বিশেষজ্ঞ অমিত্রসূদন ভট্টাচার্যেরও। তাঁর কথায়, ‘‘অমলের কী হয়েছিল তা কারও জানা নেই। হতে পারে তার থ্যালাসেমিয়া হয়েছিল। হতে পারে তার অন্য রোগ হয়েছিল। কিন্তু সেটা বড় বিষয় নয়। মানুষকে সচেতন করতে যদি ওই নাটক ব্যবহার করা হয়, সেটা খুবই ভাল প্রয়াস।’’
আগামী ৩ মে থেকে ইছাপুর, ব্যারাকপুর, বালিগঞ্জ, ধর্মতলা, কলেজ স্কোয়ার-সহ বিভিন্ন এলাকায় সচেতনতা প্রচার চালাবে ওই সংগঠন। আগামী ৮ মে শ্যামবাজার মোড়ে চূড়ান্ত পর্ব। শুধু পথনাটিকা নয়। থাকবে কুইজ-সহ আরও একাধিক অনুষ্ঠান।